2. ปัจจัยความเสี่ยง

  2.1 ความเสี่ยงจากความผันผวนของต้นทุนวัตถุดิบในการผลิต

วัตถุดิบหลักที่บริษัทฯ ใช้ในการผลิตซึ่งได้แก่ ทองแดง อลูมิเนียม โพลีไวนิลคลอไรด์ โพลีเอธิลีน
และใยแก้ว นำแสง ล้วนแต่เป็นสินค้าโภคภัณฑ์ (Commodity Products)
ที่ราคาตลาดขึ้นอยู่กับอุปสงค์ และอุปทานของตลาดโลก
และเมื่อราคาวัตถุดิบต้องขึ้นอยู่กับตลาดต่างประเทศการซื้อขายจึงต้องอยู่ในรูปของสกุลเงินเหรียญสหรัฐฯ
ในขณะที่การขายสินค้าจะขายเป็นสกุลเงินบาท ดังนั้นบริษัทฯ
จึงมีความเสี่ยงอันเนื่องมาจากความผันผวนของราคาวัตถุดิบ และอัตราแลกเปลี่ยนอยู่เสมอ
โดยระดับของความเสี่ยงนี้ขึ้นอยู่กับมูลค่าซื้อขายในแต่ละสัญญาซึ่งจะส่งผลกระทบต่อต้นทุน ในปี 2555
ที่ผ่านมา ความผันผวนของราคาทองแดงและราคาน้ำมัน ได้ส่งผลกระทบต่อต้นทุนและอัตรากำไร
ทั้งนี้น้ำมันเป็นส่วนหนึ่งของการผลิตโพลีเอธิลีน และโพลีไวนิลคลอไรด์
ซึ่งเป็นวัตถุดิบหลักที่ใช้ในการผลิตสายเคเบิ้ล

แนวทางในการแก้ไขหรือป้องกัน :

เพื่อเป็นการบรรเทาความเสี่ยงจากอัตราแลกเปลี่ยน อันเกิดจากการสั่งซื้อวัตถุดิบจากต่างประเทศ
หากเป็นไปได้ บริษัทฯ จะให้ลูกค้าเป็นผู้จัดหาวัตถุดิบให้บริษัทฯ โดยตรง
เพื่อผลิตสายไฟฟ้าสำเร็จรูปให้
ซึ่งเป็นวิธีการที่ใช้ได้ผลสำเร็จกับลูกค้าที่เป็นหน่วยงานรัฐวิสาหกิจโดยส่วนใหญ่
ในบางกรณีบริษัทฯจะจัดซื้อวัตถุดิบโดยทำสัญญาซื้อขายเงินตราต่างประเทศล่วงหน้า (Forward
Contract) พร้อมทั้งออกเลตเตอร์ออฟเครดิต (Letter of Credit)
เพื่อที่จะลดความเสี่ยงด้านนี้ให้น้อยที่สุด นอกจากนี้ บริษัทฯ
มีการติดตามแนวโน้มราคาวัตถุดิบอย่างสม่ำเสมอ
และทำการเปรียบเทียบราคาจากซัพพลายเออร์หลายรายก่อนทำการสั่งซื้อเพื่อให้ได้เงื่อนไขที่ดีที่สุด
รวมทั้งลดความเสี่ยงด้านราคาด้วยการสั่งซื้อวัตถุดิบสำรองโดยให้จำนวนวัตถุดิบสอดคล้องกับการพยากรณ์ปริมาณคำสั่งซื้อ

  2.2 ความเสี่ยงจากการเปลี่ยนแปลงเทคโนโลยีการผลิต

เนื่องจากผลิตภัณฑ์ของบริษัทฯ เป็นผลิตภัณฑ์ทางด้านพลังงาน และโทรคมนาคม
ซึ่งต้องมีการพัฒนาอย่างต่อเนื่องเพื่อให้ทันต่อการเปลี่ยนแปลงที่เกิดขึ้น
การเปลี่ยนแปลงด้านเทคโนโลยีการผลิตผลิตภัณฑ์ด้านพลังงานได้แก่ การหุ้มฉนวนของสายไฟฟ้า
ปัจจุบันจะใช้เทคโนโลยีการเคลือบสีบนผิวของฉนวนเพื่อเพิ่มประสิทธิภาพทางด้านความต้านทานฉนวนให้สูงขึ้น
และลดต้นทุนในการเก็บปริมาณวัตถุดิบคงคลัง
การพัฒนาชนิดตัวนำอลูมิเนียมของสายไฟฟ้าแรงดันสูงให้มีน้ำหนักเบาลง ในขนาดเท่าเดิม
แต่สามารถส่งกำลังไฟฟ้าได้ดีกว่าเดิมถึง 2 เท่า เป็นต้น ในส่วนผลิตภัณฑ์ด้านโทรคมนาคม
ซึ่งมีการส่งผ่านข้อมูลทั้งสัญญาณภาพ และสัญญาณเสียงผ่านสายโทรคมนาคมด้วยความเร็วสูงนั้น
ปัจจุบันมีการพัฒนามาใช้สายโทรคมนาคมชนิดใยแก้วนำแสงเพิ่มขึ้น

แนวทางในการแก้ไขหรือป้องกัน :

บริษัทฯ
มีการเตรียมความพร้อมที่จะลดความเสี่ยงอันเนื่องมาจากการเปลี่ยนแปลงของเทคโนโลยีการผลิต
โดยได้จัดตั้งทีมงานซึ่งประกอบด้วยฝ่ายวิศวกรรม ฝ่ายผลิต และฝ่ายทดสอบ
ร่วมกันติดตามความเปลี่ยนแปลงเทคโนโลยีทั้งด้านวัตถุดิบ ด้านเครื่องจักรที่ใช้ในการผลิต
และด้านเครื่องมือทดสอบ เพื่อนำมาพัฒนาและปรับปรุงการผลิต
เพื่อให้สามารถตอบสนองต่อความต้องการของลูกค้า
และสามารถรองรับความต้องการของตลาดในปัจจุบันได้
นอกจากนี้เพื่อเป็นการรองรับตลาดสายโทรคมนาคมชนิดใยแก้วนำแสง บริษัทฯ มีบริษัทย่อย
ได้แก่บริษัท สยาม ไฟเบอร์ อ๊อพติคส์ จำกัด เป็นผู้ผลิตผลิตภัณฑ์ดังกล่าว
ในส่วนสายโทรคมนาคมตัวนำทองแดงชนิดเดิม บริษัทฯ
ได้ทำการปรับเปลี่ยนโครงสร้างให้สามารถรองรับบรอดแบรนด์ความเร็วสูงได้

  2.3 ความเสี่ยงจากความผันผวนของอัตราแลกเปลี่ยน

บริษัทฯ และบริษัทย่อย ต้องนำเข้าวัตถุดิบที่ใช้ในการผลิตจากต่างประเทศ
ทำให้อาจได้รับผลกระทบด้านต้นทุนจากความผันผวนของอัตราแลกเปลี่ยน
นอกจากนี้ยังมีความเสี่ยงจากความผันผวนของอัตราแลกเปลี่ยนสำหรับเงินลงทุนที่เป็นเงินตราต่างประเทศในบริษัทย่อยและบริษัทร่วมในต่างประเทศ
ทั้งนี้ ณ วันที่ 31 ธันวาคม 2555 บริษัทฯ และบริษัทย่อย
มีภาระหนี้สินที่เป็นสกุลเงินตราต่างประเทศทั้งสิ้น 33 ล้านเหรียญสหรัฐฯ ดังนั้น
เพื่อลดผลกระทบจากความผันผวนของอัตราแลกเปลี่ยน บริษัทฯ
ได้มีการบริหารความเสี่ยงจากอัตราแลกเปลี่ยน
โดยตกลงทำสัญญาซื้อขายเงินตราต่างประเทศล่วงหน้า ซึ่งส่วนใหญ่มีอายุสัญญาไม่เกินหนึ่งปี

แนวทางในการแก้ไขหรือป้องกัน :

กลุ่มบริษัทฯ ได้มีการทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยง
นอกจากนี้บริษัทฯ มีนโยบายสนับสนุนการส่งสินค้าออกไปขายยังต่างประเทศ
เพื่อให้มีรายได้เป็นสกุลเงินเหรียญสหรัฐฯ
ซึ่งจะเป็นการลดความเสี่ยงจากความผันผวนของอัตราแลกเปลี่ยนเงินตราไปในตัว (Natural
Hedge) อีกทั้งได้มีการติดตามการเคลื่อนไหวของอัตราแลกเปลี่ยนอย่างใกล้ชิดตลอดเวลา

2.4 ความเสี่ยงจากอำนาจควบคุมของผู้ถือหุ้นรายใหญ่

ปัจจุบันผู้ถือหุ้น 4 รายใหญ่ของบริษัทฯ เป็นบริษัทที่เกี่ยวข้องกันในเครือของกลุ่ม บริษัท
แปซิฟิคอีเล็คทริค ไวร์แอนด์เคเบิ้ล จำกัด (PEWC) ซึ่งถือหุ้นในบริษัทฯ รวมทั้งสิ้นประมาณร้อยละ
51 และเมื่อรวมกับผู้ถือหุ้นรายย่อยอื่นๆ ซึ่งเป็นตัวแทนและผู้บริหารจาก PEWC แล้วจะทำให้ PEWC
สามารถทำการตัดสินใจในเรื่องที่จะมีผลกระทบโดยตรงต่อนโยบายของบริษัทฯได้
ดังนั้นผู้ถือหุ้นรายย่อยจึงอาจมีความเสี่ยงจากการที่ไม่สามารถลงคะแนนเสียงเพื่อคัดค้านผู้ถือหุ้นรายใหญ่ได้

แนวทางในการแก้ไขหรือป้องกัน

บริษัทฯ
มีการแต่งตั้งคณะกรรมการตรวจสอบเพื่อตรวจสอบการดำเนินงานของทีมผู้บริหารและให้ความคิดเห็น
ในการทำรายการที่อาจจะก่อให้เกิดความขัดแย้งทางผลประโยชน์ระหว่างบริษัทฯ
และผู้ถือหุ้นที่เกี่ยวข้องกัน ทั้งนี้ ผู้ถือหุ้น 4
รายใหญ่ดังกล่าวจะไม่สามารถลงคะแนนเสียงในการเข้าทำรายการระหว่างกันที่ตนเองมีส่วนได้เสียได้

2.5 ความเสี่ยงจากการขาดแคลนแรงงานที่มีทักษะ

ในปีที่ผ่านมา รัฐบาลประกาศให้มีการปรับขึ้นค่าแรงงานขั้นต่ำทั่วประเทศไทย
กอปรกับมีนโยบายสนับสนุนกองทุนและโครงการต่างๆ ที่เกี่ยวกับภาคการเกษตรกรรม
ส่งผลให้แรงงานได้ย้ายกลับคืนภูมิลำเนาเดิมเพื่อเข้าสู่ภาคเกษตรกรรมกันมากขึ้น อีกทั้งในปี 2558
ที่ประเทศไทยจะเข้าสู่ประชาคมอาเซียน (AEC) ภาคอุตสาหกรรมต่างๆ รวมถึงบริษัทฯ
จำเป็นต้องมีการปรับตัว โดยปรับใช้เครื่องจักรและเทคโนโลยีที่ทันสมัยมากขึ้น
เพื่อเพิ่มและขยายการผลิต จึงมีแนวโน้มที่จะเกิดภาวะการขาดแคลนแรงงานที่มีทักษะได้

แนวทางในการแก้ไขหรือป้องกัน

แม้ว่าสายการผลิตส่วนใหญ่ของบริษัทฯ จะใช้เครื่องจักรเป็นหลัก แต่บริษัทฯ
ยังคงมุ่งเน้นให้ความสำคัญต่อบุคลากร ตั้งแต่กระบวนการคัดเลือกบุคลากรใหม่
การอบรมพัฒนาทักษะฝีมือและความรู้เฉพาะด้านในการปฏิบัติหน้าที่ นอกจากนี้ บริษัทฯ
ได้จัดให้มีสวัสดิการที่เหมาะสมกับพนักงานและครอบครัวเพิ่มขึ้น
รวมถึงการปรับขึ้นค่าแรงให้แก่พนักงานในสายการผลิต
ตลอดจนได้จัดเตรียมแผนการพัฒนาบุคลากรรุ่นใหม่
เพื่อรองรับปัญหาการขาดแคลนฝีมือแรงงานทักษะที่ อาจจะเกิดจากการแรงงานกลับภูมิลำเนา
และจากการที่ประเทศไทยจะเข้าสู่ประชาคมอาเซียน (AEC) ในปี 2558 ด้วย